
Vulcănescu — inedit 


Un manuscris al filosofului Mircea Vulcănescu despre multiplele înţelesuri ale 
cuvântului „spirit” de-a lungul istoriei culturii europene 


Motto: „Lui Nae Ionescu îi era totuna dacă era citat sau nu. Ştia că nu el este sfârşitul, după cum nu el este începutul, şi că 
spiritul e pretutindeni şi n-are nevoie de certificat de botez” (Mircea Vulcănescu). 


În fraza 
aleasă drept motto, 
termenul „spirit” 
are două 
înțelesuri, perfect 
suprapuse. Pe de-o 
parte avem pentru 
„Spirit” un sens 
interior (agonic). 
El indică activitatea 
gândirii perfect 
libere şi nelimitate de spațiul sau timpul care a născut 
anume opere filosofice, din care s-au ivit şi se ivesc în 
permanenţă altele. Pe de altă parte, după spusa că lumea 
nici nu începe şi nici nu sfârşeşte cu opera vreunui gânditor 
anume, termenul de „spirit” vădeşte în plus un sens exterior, 
sugerat de „certificatul de botez” al unei gândiri 
producătoare de valori culturale. 

Primul sens ţine de latura biologică a vieţii umane 
conştient creatoare de noi valori culturale. Această 
accepțiune a „spiritului” ca activitate creatoare de cultură 
la modul „agonic” a marcat cultura europeană, care la 
începutul secolului XX era foarte amatoare de Nietzsche. 
Mircea Vulcănescu văzuse în Cioran un „spirit agonic”. În 
opinia lui Petre Pandrea, Nae Ionescu s-ar fi scuturat de 
moda nihilismului nietzschenian cu ajutorul creştinismului 
ortodox care i-a ordonat viața interioară şi l-a făcut să 
devină un „metafizician al religiei”. După „mandarinul 
valah”, însuşi Nietzsche ar fi depăşit impasul religios în 
care l-a dus războiul declarat creştinismului, salvându-se 
prin afirmarea vitalismului păgân, de factură greco-romană, 
„fiindcă după Helada şi Italia suspină mereu oamenii 
Nordului” (Petre Pandrea, Călugărul alb, Ed. Vremea, 
Bucureşti, 2003, msse din 1956). 

În plină teroare polițienească exercitată asupra 
unei populații paşnice, Petre Pandrea nota pe ascuns, — în 
intervalul de libertate şi şomaj forțat de după întâia sa 
arestare pentru închipuite vini politice (“între 14 aprilie 
1948 şi 9 nov. 1952, nejudecat şi necondamnat”) —, câteva 
amintiri despre fostul său profesor de liceu Nae Ionescu. 
Acesta îi recomandase să se perfecționeze în limbi străine 
citind Biblia în franceză, germană, engleză şi italiană. 
Îndemnul faimosului profesor de metafizică a dat în timp 
nebănuite roade, culminând cu încercarea lui Petre 
Pandrea de a deveni avocatul faimosului preot loan Iovan 
şi al măicuţelor de la Mânăstirea Vladimireşti arestate de 
oamenii generalului NKVD Nikolschi/ Nicolau spre a 
împiedica țăranii români să participe la viața religioasă 
tradițională. 

La jumătate de secol după atare îndemn la studiu 
dat de Nae Ionescu unui tânăr de 15 ani, Constantin Noica, 
- după cei şase ani de temniță (1958-1964) pentru vina de a 
fi dat spre publicare Povestirile după Hegel „unul din cele 
mai periculoase materiale ideologice din țară” (apud. Pavel 
Apostol) —, îi recomanda comunistului D.C. Mihăilescu să 
înveţe germana citind în paralel Scânteia şi Neuer Weg, 
ştiindu-se permanent urmărit şi înregistrat de oamenii 
Securităţii, ca orice fost deținut politic. 

Între manuscrisele lui Mircea Vulcănescu aflate 
în păstrarea d-nei Măriuca Vulcănescu (fiica cea mică a 
filosofului) se găsesc nişte documente inedite privitoare la 
cercetările de tinereţe ale tatălui ei în legătură cu problema 
spiritualității. Fiindcă acestei teme i-a dedicat multe studii 
şi articole, fie înainte, fie după glorioasa perioadă a 
conferințelor organizate de Asociaţia „Criterion”, în 1940, 
probabil cu prilejul unei tentative de a avansa din postul 
său de asistent universitar la catedra lui Gusti, Mircea 
Vulcănescu a alcătuit o listă cu lucrările sale publicate. 
Aici enumeră următoarele articole pe care le menționase 
deja în 1932 în manuscrisul (inedit) intitulat Spiritualitatea 
în generația tînără: „Aspiraţia la creştinism şi înțelesul ei 
actual”, 1923; „Revizuirea de conştiinţă. Cuvinte pentru o 
generație”, şi „Însemnări pe marginea crizei morale”, 1928, 
toate în diferite numere ale «Buletinului A.S.C.R.»; „Scrisori 
de la Geneva” în „Viaţa universitară” nr. 7, nr.8 şi nr. 9 din 
1925; „Asupra lui Peguy” în „Ideea creştină” din 1926; 
„Despre teatrul mistic al lui Gheon” în „Gândirea” din 
1927; „În marginea centenarului lui Taine”, despre situația 


spirituală a lui Taine în „Curentul” din 1928; „Noua 
spiritualitate”, răspuns la o anchetă inițiată de Petru 
Comarnescu în „Liparniţa literară”, 1928; „Max Scheler”, 
în nr. 1-3 din „Arhiva pentru ştiinţa şi reforma socială”, 
1929; „În chestia calendarului” în „Cuvântul” nr. 1348, nr. 
1359, nr. 1360, nr. 1373, nr 1400, nr. 1405, nr. 1410, nr. 1411, 
nr. 1414 din 1929; „Însemnări pentru o metafizică a 
bucuriei” în „Cuvântul” nr. 1682 din 1929; o scurtă polemică 
cu Paul Sterian asupra vieţii interioare în „Cuvântul” nr. 
1677 din 1929; „Logos şi eros în filosofia creştină”, în 
„Floarea de foc” din 1932; despre unele concepţii ale lui 
Berdiaev în „Cuvântul” nr. 2637 şi nr. 2639 din august 1932; 
„Gânduri pentru starea Bisericii româneşti în statul laic”, 
în „Lumea nouă”, mai 1932. 

Tot în păstrarea Măriucăi Vulcănescu se află 
studiul de 14 pagini scrise cu cerneală verde, cu adăugiri şi 
ştersături, ce poartă titlul Înţelesurile cuvântului „spirit” 
din care derivă „spiritualitate”. În cele ce urmează vom 
transcrie prima parte (primele şase pagini) din acest 
remarcabil studiu, din care oricine îşi poate face o idee de 
anvergura filosofică şi cultural europeană a gândirii 
vulcănesciene. Pentru cei înclinați din obişnuință şi din 
lene spre comodităţile izolării culturale în care s-au format, 
poate părea de-a dreptul şocantă perspectivă culturală 
integratoare a culturii româneşti în cultura europeană. La 
Vulcănescu însă ea este definitorie, putându-se observa şi 
în studiul Experiența în tânăra generaţie publicat în 
„Universul literar” din 1938. 

În eseul intitulat Spiritualitate (v. „fişa de 
dicționar” din rev. „Criterion”) perspectiva teoretică este 
diferită de cea din studiul Înțelesurile cuvântului „spirit 
din care derivă „spiritualitate”. Întrucât Mircea Vulcănescu 
era interesat în principal de cea de-a treia formă de 
spiritualitate — prezentată în „fişa de dicționar” cu sensul 
de „viață duhovnicească” -, însuşi titlul (provizoriu) dat 
eseului Noua spiritualitate — răspuns la o anchetă inițiată 
de Petru Comarnescu şi publicat de acesta în „Tiparnița 
literară” din noiembrie 1928 - fusese: Spiritualitate şi viață 
duhovnicească. Scris de Mircea Vulcănescu la întoarcerea 
în țară, acest prim eseu pe tema spiritualității în cultura 
românească îi fusese dedicat unui profesor de logică (Leon 
Zender) de la Academia rusească de filosofie şi teologie 
din Paris cu care se împrietenise în Franța studiilor sale 
post-universitare. 

Diferita abordare teoretică a problemei 
spiritualității în studiul Înţelesurile cuvântului „spirit” din 
care derivă „spiritualitate” poate fi sesizată la simpla trecere 
în revistă a rezumatului de idei alcătuit de Mircea 
Vulcănescu pentru eseul Spiritualitate, tipărit în volum după 
căderea comunismului fără acest rezumat de idei alcătuit 
de autor. Spre a înlătura această regretabilă eroare de 
editare transcriem din manuscrisele lui Mircea Vulcănescu, 
rezumatul de idei pentru studiul Spiritualitate: 

„IL. Sensurile termenului: 

A) Viaţă interioară; 1) definiție; 2) caractere: a) 
imediatism; b) activism; c) psihologism (interioritate); d) 
biologism; 3) rădăcini istorice: a) umanismul Renaşterii; b) 
protestantismul; c) filosofia romantică germană; 4) 
Bibliografie. 

B) Cultură : 1) definiţie; 2) caractere; 3) rădăcini 
istorice: a) raționalismul; b) Kant; 4) Forme tipice: a) 
umanism; b) naționalism; c) marxism; 5) Bibliografie. 

C) Viaţă duhovnicească: 1) definiție; 2) caractere: 
a) realism; b) eteronomie; c) transcendenţă; d) uniune 
ipostatică  (suprafiresc); e) receptivitate; f) 
intersubiectivitate; g) interioritate; 3) rădăcini istorice: a) 
religii primitive; b) mistere orfice şi orientale; d) mistica şi 
asceza creştină; 4) Izvoare clasice: a) răsăritene; b) 
apusene. 5) Bibliografie apologetică: a) ortodoxă; b) catolică; 
c) protestantă. 6) Bibliografie critică: a) literați; b) psihologi 
şi psihiatri; c) filosofi ai religiei şi sociologi. 

II. Circulaţia termenului în cultura românească: 

A) Geneza discuţiei: 

1) Originea şi răspândirea preocupărilor 
spirituale: a) Cursurile lui Vasile Pârvan şi ale lui Nae 
Ionescu; b) Conferinţe, reviste şi ziare; c) Intrarea tinerei 
generaţii în discuţie; d) Rolul lui Nichifor Crainic; 


N 


2) Rezistenţele: a) Reviste; b) Cursuri; c) Ziare; d) 
Ancheta „Tiparniţei literare”. 

B) Fazele discuţiei: 1) Momentul spiritual: a) 
Caracterizare: separarea problemelor; b) rolul „Kalendelor”. 

C) Starea actuală a discuţiei. Diversitatea 
poziţiilor: 1) Sensul duhovnicesc: spiritualismul ortodox; 2) 
Sensurile culturale: a) marxismul; b) naționalismul integral; 
c) naționalismul umanist; d) spiritualismul absolutist; 3) 
Sensul interior: agonicii.” (v.Mircea Vulcănescu, mss. din 
arhiva familiei) 

Surprinzătoare pentru un tânăr gânditor (pe 
atunci contemporan al fenomenelor culturale luate în 
studiu) ne pare siguranța cu care se mişca în lumea valorilor 
culturale. Impresionează de asemenea flerul său de istoric 
şi de critic literar, dar mai ales acuratețea cu care Mircea 
Vulcănescu depistează tipul de spiritualitate pe care-l 
reprezintă creația unui autor sau altul: unii cu 
personalitatea culturală pe deplin conturată, precum Vasile 
Pârvan, Lucian Blaga, Nae Ionescu, etc., alții la vremea 
înmuguririi talentului, iar azi nume de mare răsunet 
(precum: Mircea Eliade, Dan Botta, Emil Cioran, 
Constantin Noica, Petru Comarnescu, Eugen Ionescu, D.D. 
Roşca, Traian Herseni, Pompiliu Constantinescu etc). 

Noutăţi şi poate idei de lectură prin biblioteci s-ar 
putea găşi din lista numelor menţionate de Mircea 
Vulcănescu şi ulterior marginalizate de tartorii cenzurii 
comuniste care ne-au lipsit atâta vreme de poezia religioasă 
în general, şi a lui Paul Sterian în mod special, şi de eseistica 
filosofică a doctorului Nicolae Roşu. 

Tristă este desigur soarta tuturor cărturarilor de 
valoare trecuţi în revistă de Vulcănescu, ajunşi a fi, ca şi 
Mircea Vulcănescu, martiri ai temnițelor comuniste (Sandu 
Tudor, Dr. Nicolae Roşu, preot prof. Tudor Popescu etc.), 
ale căror scrieri filosofice şi religioase au fost complet 
interzise pe toată perioada celor 45 de ani de „ocupaţie 
comunistă” (apud. Vasile Băncilă) a României. 
MIRCEA VULCĂNESCU-inedit 


Inţelesurile cuvântului „spirit”, din care derivă 
„Spiritualitate” 


Spiritualitate, stare în spirit, trăire spirituală, fel 
de a fi al cuiva în raport cu spiritul, atitudine sau poziție 
spirituală a cuiva. 

Termen echivoc. Echivocitatea se datoreşte 
înțelesurilor diferite ale cuvântului spirit, în raport cu care 
se defineşte această stare. 

Spirit (greceşte: pneuma; latineşte: spiritus; 
franțuzeşte esprit; nemţeşte: Geist; slav: duh) înseamnă, 

I. Din punct de vedere fizic, 

1) în sens originar: a) suflu, răsuflare; b) corp 
care nu poate fi nici văzut nici pipăit; c) fluid subtil care se 
evaporă şi dispare, ca răsuflarea rezultat al distilării. 

În acest sens este întrebuințat mai întâi în 
cosmologia greacă, apoi de spiritişti şi mai pe urmă de 
Descartes şi Bacon atunci când vorbesc de „umorile 
animale”. Răsuflarea fiind socotită trăsătura esențială a 
ființei vii (însufleţite) s-a ajuns la o a doua accepție a 
termenului, cea psihologică. 


II. Înţeles psihologic 

Spirit, în înțeles psihologic, înseamnă: 2) suflet 
(greceşte: psychs; latineşte: anima; franțuzeşte: âme; 
nemțeşte: Seele), principiu nematerial al vieţii, ceea ce 
face ca ființele viețuitoare să trăiască, să se mişte, să simtă 
şi să gândească. 

În acest sens, termenul nu e totdeauna complet 
identic cu cel de spirit. Uneori, cei doi termeni sunt identici 
(Descartes); alteori, spiritul indică numai natura sufletului 
(creştinism) sau originea lui (platonism); alteori, sufletul e 
[considerat a fi/ de mai multe feluri, fiecare din funcţiile 
organice având un principiu propriu (suflet vegetativ, 
senzitiv, rațional); dar numai principiul vieţii raționale poate 
fi identificat cu spiritul conceput ca suflet al lumii întregi 
(Aristotel). 

III. În perspectiva metafizicii 

Din al doilea şi al treilea înțeles /originar/ al 
termenului, s-a desprins în filosofia modernă un al patrulea 
sens. /Acesta este/ cel mai răspândit în filosofia modernă. 
În sens /metafizic/ spirit înseamnă: 

Principiu nematerial activ şi inteligent al lumii 
(res cogitans), ființă (substanță sau atribut) nematerială 
(neîntinsă) care face să se mişte lucrurile, le dă viață şi 
cunoaştere; în sens special, gândire, formă de existență 
neîntinsă. 

În înțelesul de res cogitans, spiritul poate fi 
conceput în mai multe feluri: 

A. Sub raportul naturii lui, spiritul e privit de unii 
ca (a) principiu exclusiv din care se constituie lumea 
(monism spiritualist: Leibniz, Hegel), materia fiind sinonimă 
cu neființa (Platon), sau nefiind decât o iluzie a spiritului 
(idealism absolut, Berkeley), sau o prefacere dialectică a 
spiritului (ideii) /în/ idealismul dialectic /al lui Hegel, de 
unde şi identificarea abuzivă a idealismului (soluţie 
gnoseologică, /idealism al cunoaşterii/) cu spiritualismul 
(soluţie metafizică). 

Alţii consideră (b) spiritul ca pe unul din cele două 
principii din care sunt constituite lucrurile; la Spinoza, 
spiritul şi materia constituind cele două atribute cunoscute 
ale substanţei divine: gândirea şi întinderea; la Toma din 
Aquin /constituind/ cele două elemente ale formei 
substanţiale a lucrurilor (dualism). 

Alţii (c) refuză spiritului caracterul de principiu, 
şi văd în el un fenomen derivat, un „epifenomen”, rezultat 
al combinării materiei şi mişcării (monism materialist, 
Biichner), sau formă evoluată şi complexă a energiei 
universale (energetism: Ostwald, Rădulescu-Motru). 

B. Sub raportul relaţiilor lui cu mişcarea lumii, 
spiritul poate fi înțeles ca imanent lumii (dynamismul) sau 
ca transcendent ei. El mai poate fi negat ca principiu al 
mişcării şi considerat în interiorul naturii, ca un rezultat al 
mişcării. 


IV. Înţelesul teologic 

3) Extinderea înțelesului de suflet la ideea lumii 
întregi a dus odată cu apropierea săvârşită între creştinism 
şi filosofia greacă - începând cu veacul al treilea de după 
Hristos —, la o nouă accepţie a termenului în care spiritul e 
înțeles ca ființă supranaturală, Dumnezeu, considerat: a) 
în firea lui (Dumnezeu e spirit); precum şi b) în ființa lui 
(persoana, fața sau hypostaza lui) atotputernică, 
omniprezentă şi lucrătoare: adică dătătoare de viaţă şi de 
cunoaştere curățitoare, mângâietoare şi mântuitoare a 
sufletelor în care locuieşte. 

În acest înțeles şi privit în raporturile lui cu lumea, 
spiritul poate fi conceput: ca imanent lumii (panteism); ca 
transcendent şi fără legătură efctivă cu lumea (deism); ca 
transient, adică transcendent după fire dar prezent în lume 
ca providenţă (teism), sau chiar ca ființă (pan-enteism). 
Spiritul mai poate fi negat, ca ființă şi afirmat numai în 
interiorul naturii, ca obiect ideal de credință omenească 
(ateism, de diferite feluri). 

În raporturile lui cu Dumnezeirea /spiritul/ poate 
fi considerat ca fiind (a) de o ființă cu Tatăl şi Fiul, 
procedând de la Tatăl şi închinat şi mărit împreună cu 
Tatăl şi Fiul (dogma trinitară creştină); (b) de o fire cu 
Tatăl şi Fiul dar deosebit de ei ca ființă (Sabelianism) sau 
inferior lor (subordonaţionism); (c) Demiurg, ființă 
intermediară între Dumezeu şi lume (Sabelianism); (d) Mod 
de a fi al Dumnezeirii fără hypostază (substanță sau 
personalitate) proprie (modalism); (e) Dumnezeu, de o ființă 
cu Tatăl şi Fiul, dar procedând de la Tatăl şi de la Fiul 
(catolicism); (f) făptură a lui Dumnezeu, duh, înger. 

Trebuie observat că în toată filosofia creştină 
spirit înseamnă simultan trei lucruri. Într-o primă accepție: 
Dumnezeu, una din feţele Sfintei Treimi nefăcută. Într-o a 
doua accepţie: ființă nevăzută, putere Dumnezeiască, 
creată (făcută), fire a ființelor nevăzute (înger). Într-o a 
treia accepțţie: dispoziție sufletească (duhul blândețţii, al 
înțelepciunii, al răzvrătirii, etc.). 

Întrebuințarea aceluiaşi termen este justificată 
de faptul că îngerii sunt socotiți ca ființe intermediare (soli) 
între Duhul Sfânt şi lume. Multă vreme îngerii n-au fost 
socotiți ca duhuri exclusive, ci părinţii Bisericii le-au atribuit 
nu numai „putere operatorie”; ci şi trupuri subtile, din ce în 
ce mai grele de-a lungul celor nouă cete, de la Tronuri, la 
Serafimi, la Heruvimi, la Puteri, Virtuţi, tării, Căpetenii, 
Arhangheli şi Îngeri propriu-zişi, întemeiați poate pe ideea 
platonistă că trupul este indisolubil legat de făptură şi că 
numai Dumnezeu e Duh, în sensul absolut al cuvântului. 

Numai când opoziţia creator-făptură a dobândit o 
deplină claritate filosofică, în momentul în care în plin 
veac al VIII-lea creştinismul a început să prefere formulările 
aristotelice celor platonice, şi să înlăture limbajul 
panenteist, analog platonismului, afirmând desăvârşita 


transcendență a Divinităţii (lon Damaschinul), s-a 
generalizat opinia formulată de Augustin cu trei veacuri 
mai devreme a desăvârşitei incorporalități a îngerilor. Ceea 
ce îi deosebeşte de Duhul Sfânt, în creştinism nu este 
natura spirituală, necorporală şi universală, ci faptul că 
sunt făpturi imanente, făcute de Dumnezeu, care nu-şi au 
însuşirile lor „a se” ca Dumnezeu, ci de la ființa 
transcendentă a căror voie o împlinesc. 

Cât priveşte sensul de dispoziție sufletească, el 
se justifică prin aceea că sufletul omenesc este şi el de 
natură spirituală, stările lui fiind stări în spirit. Trebuie 
observat că şi aici concepțiile au variat în raport cu aceleaşi 
împrejurări precum concepţiile despre imaterialitatea 
îngerilor. 

Pentru părinții primelor veacuri, care foloseau 
limbajul platonic, sufletul e de natură spirituală. El este 
duh din suflarea Duhului Sfânt care a dat viață lui Adam 
(de unde şi ereziile despre pre-existența sufletelor). Părinții 
de mai târziu, şi mai ales Apusenii, simțind ceea ce în 
această doctrină poate crea iluzia naturii divine a sufletului, 
au adoptat părerea aristotelică după care sufletul e forma 
creată a trupului. /Ei au/ definit aceasta chiar ca dogmă. 
Afirmația caracterului necreat al sufletelor e o erezie 
condamnată de Sinodul al V-lea. 

Părinții răsăriteni au continuat totuşi a admite pe 
lângă natura nematerială a sufletului şi existența unei relații 
tainice de asemănare între Duhul Sfânt şi sufletul omului. 
De aici şi folosirea cuvântului duh pentru stare sufletească. 
Trebuie observat de asemeni că această folosire a 
termenului mai e justificată şi de credința că Duhul Sfânt 
sălășluieşte în sufletele drepţilor. Întrucât după învățătura 
generală sălăşluirea Duhului Sfânt în sufletul omului e 
făcută posibilă prin uniunea hypostatică a firei dumnezeieşti 
cu cea omenească în lisus Hristos, continuată în Biserică. 
Biserica nu este înțeleasă aici sociologic ca instituție; ci 
metafizic ca realitate cu dublă natură, ca loc de întâlnire 
între om şi Dumnezeire. Biserica este comunitate de 
Dragoste a lui Dumnezeu cu oamenii. Participarea omului 
la viața Bisericii îl face părtaş (ca mădular) la unirea cu 
firea Dumnezeiască. 

Catolicismul a accentuat caracterul instituțional 
al Bisericii. Prin reacţie, protestanții au opus catolicismului 
aspectul lăuntric (ca pe un aspect exclusiv), fără a-şi da 
sema că astfel riscă să rupă comunitatea, prin protest. 

Aşa a apărut noua opoziţie dintre spirit (duh) şi 
literă (slovă). Primul termen în sens de intenţie sufletească 
şi de viață lăuntrică. Al doilea în sens de instituţie, de gest 
exterior, de rit mecanic. 

Se vede astfel care este rădăcina acestei ultime 
accepții a cuvântului spirit, luat în sensul de viaţă interioară. 
Simultaneitatea absolută a termenului de „spiritual” cu 
„interior” („sufletesc”) reprezintă noutatea accepțţiei 
introdusă de protestantism. Ea nu este admisă în sensul că 
tot ce e sufletesc e spiritual, ci în sensul că doar ce este 
sufletesc poate fi şi spiritual. Dar potenţial ea cuprinde 
identificarea celor doi termeni. Prin aceasta se revine la 
sensul psihologist al termenului. 


V. Înţelesul axiologic 

În filosofia modernă, începând cu Kant, circulă 
un al cincilea sens al cuvântului spirit, rezultat din 
încercarea de a sintetiza înțelesul creştin protestant al 
termenului (viață lăuntrică trăită în dispoziții de 
universalitate) cu interpretarea idealisă a sensului 
raționalist (principiu nematerial activ, inteligent şi creator 
al lumii) 

În această accepţie spirit (Geist) însemnează 
activitatea subiectivă prin care omul se smulge 
determinismului naturii. El opune acestuia voința sa liberă 
şi legislatoare prin care făptuieşte ca o persoană liberă 
făurind o lume ideală conformă imperativelor morale 
(Kant). Într-un astfel de sens axiologic spiritul se opune 
naturii. Prin extensiune, devin de sorginte spirituală toate 
realitățile care solicită acţiunea unui om. În acest sens, se 
vede că spirit se identifică în totul cu noțiunea de creaţie 
umană, adică de cultură. 

Prin analogie cu cele trei sensuri creştine, Hegel 
a încercat să sistematizeze în trei concepte diferite cele 
trei accepţii moderne ale spiritului: (a) spiritul subiectiv 
(psyche, anima), corespunzător sufletului individual dar 
considerat în generalitatea lui; (b) spiritul obiectiv (cultura 
în devenirea ei istorică — realități ideale corespunzătoare 
îngerilor); (c) spiritul absolut (pneuma, spiritus) - ar 
corespunde Duhului divin, fiind însă deosebit de ele prin 
faptul imanenței sale. 

Pentru Hegel, cele trei accepţii desemnează trei 
realități aflate în raporturi de derivație dialectică. Teza, 
informă şi nelimitată este constituită de spiritul subiectiv, 
de postularea unui eu. Prin auto-negaţie (negarea 
subiectivității) se limitează şi se exteriorizează, 

Comedia 
numelor (17) 


La PDL, oare mai e de 
(e)vanghelizarea şi mit(r)uirea formațiunii? 
X 
În fine, Daniela Sitar Tăut şi-a putut aronda 
numele. A devenit ditamai Daniela Univer-sitar Tăut. 
X 
Norman Manea, aproape Norman Mailer. 
X 
Aşa nume de autor, aşa titlu de carte! Medeea 
Iancu: Divina tragedie. 


actualitate 


d 
Mihaela Ursa, bine, dar care Ursă? Mare sau 
mică? 
x 
Muzica noastră culinară, de la Florin Salam la 
Sandu Ciorbă. 
X 
De ce a introdus Adrian Năstase programul 
„cornul şi laptele”? Mă bate gîndul că întru cinstirea moşiei 
d-sale de la Cornu. 
X 
Îi doresc din suflet lui Vasile Gogea să nu 
gogească. 
x 
Ion Barbu îi spunea lui Ov. S. Crohmălniceanu 
„bacilul Croh”. 
x 
Propun să-l sărbătorim pe Nicolae Marian Tomi 
în Duminica Tomii. 


Ştefan LAVU 


obiectivându-se în creaţiile culturale, pentru ca negându- 
se negația să se ajungă la sinteza spiritului absolut în care 
se complinesc (fiind corelate funcţionale) celelalte două 
ajunse la conştiinţa de ele însele. 


VI. Înţelesul sociologic 

O nouă accepţie a spiritului derivă din 
hegelianism. Este aceea după care spiritul e sinonim cu 
societatea. Pentru stânga hegeliană, materialistă, raportul 
dialectic este altul. Răsturnând sistemul de derivație 
hegelian, care scoate materia din spirit, şi desbărându-se 
de orice implicație metafizică, Marx socoteşte că nu 
spiritul, ci societatea este sinteza luptei naturii (teza) cu 
omul (antiteza) care i se opune. Şi că în această societate 
spiritul nu este decât formă suprastructurală a relațiilor 
interumane prin care omul ia cunoştinţă de ce face. Ca 
atare, societatea e determinată mai întîi de ceea ce omul 
face efectiv (tehnica) şi apoi de relaţiile în care se află 
omul cu semenii săi în privința raporturilor de producție. 
Starea tehnică şi raporturile de producție decid deci de 
starea tuturor formelor vieţii sociale şi implicit si de cele 
prin care societatea ia cunoştinţă de sine însăşi. Ele sunt 
variabile independente; cultura spirituală nu e decît reflexul 
lor. 


VII Înţelesul biologic (/Actualist/act pur, G. 
Gentile) 

În sfîrşit, filosofia modernă mai cunoaşte prin 
bergsonism o nouă accepţie a spiritului, sinonimă cu viața 
considerată în activitatea ei conştientă şi creatoare. 

Adică viața care se depăşeşte necontenit pe sine, 
veşnic nouă şi neînchistată, originală, autentică şi nesilită 
de scheme preexistente. Acest sens este totuşi de natură 
biologică. La limită, cu Gentile, spirit devine sinonim cu 
activitate pură, opus realității considerată ca stare. Acestui 
ultim înțeles îşi datoreşte cuvântul spiritualitate, precum 
vom vedea, principalul temei de circulaţie în tânăra 
generație după război. 


Isabela VASILIU-SCRABA 

